Jong man omskep swaarkry in 'n geleentheid | Netwerk24
Jong man omskep swaarkry in 'n geleentheid
Deur Brandon Nel 22 Junie 2019 11:03
Chris Junior Potgieter in een van sy eie uitrustings. Foto: Verskaf
Baie tienerseuns se grootste bekommernis is hoeveel baardhare hulle al het en hul grootste fantasie is om 'n motor te hê.
Maar nie Chris Junior Potgieter (21) van Pretoria nie. Hy moes sy ouers se egskeiding verwerk en boonop inspring en help as broodwinner.
"Ek het as 17-jarige vakansies by 'n restaurant gaan werk vir ekstra geld, net sodat ons kos in die huis kon hê.
Hy het geen keuse gehad nie as om gou volwasse te raak .
Vandag kyk hy terug op dié tyd van sy lewe en sê hy glo hy is een van min tieners wat so goed na sy enkelouer kon omsien.
Daar was nie geld vir hom om te gaan studeer nie, maar dit het hom nie gekeer nie.
"My liefde was nog altyd mode en ek wou in elk geval my eie ding doen. Jy weet, soos entrepreneurskap," sê Potgieter.
Met sy spaargeld het hy ná skool 'n naaimasjien gekoop en begin klere maak wat hy onder die naam Loud Luxury op Facebook bemark.
Hy het 'n mark raakgesien vir mense wat hul eie unieke klere wil laat maak. Jy kan dus aan hom beskryf wat jy wil hê, en hy sal dit maak – enigiets van 'n T-hempie tot heupsakke, 'n trui of 'n serp.
Maar dis nie waar dit eindig nie. Potgieter het planne vir 'n mobiele koffiewinkel en het reeds 'n skeepsvraghouer daarvoor gekoop. "Ek het verskriklik hard daarvoor gespaar. Ek wil ook my selfgemaakte items daaruit verkoop," sê hy.
Hy is steeds besig om sy ma en jonger broer finansieel te help.
Sy hande staan ook vir niks verkeerd nie, en maak hy gereeld tuin, sny gras, maak goedjies in die huis reg en is ook mal daaroor om kos te maak. En saans neem hy sy ma en broer gim toe, want hy glo oefening is belangrik.
Potgieter sê daar is niks wat hom meer irriteer as lui mense nie. "Of jy nou siek, ryk of arm is, werk vir wat jy wil hê, verbeter jou eie lewe," sê Potgieter.